KIRJALLINEN KYSYMYS E-1977/02

esittäjä(t): John Cushnahan (PPE-DE) komissiolle

(8. heinäkuuta 2002)

Aihe: Hintaepäsuhdat

Onko komissio tietoinen siitä, että Retail Intelligence -yrityksen suorittaman tutkimuksen mukaan Irlannin tasavallan kuluttajat maksavat elintarvikkeistaan muihin Euroopan valtioihin verrattuna enemmän?

Ostoskori, jossa on 40 ruoka- ja juomatuotetta, maksaa Irlannin tasavallassa 296,31 euroa verrattuna Ranskan eteläosassa sijaitsevan St. Tropezin 232,82 euroon. Irlantilaiset kuluttajat maksavat siten samoista tuotteista 27 prosenttia enemmän.

Voiko komissio tutkia, miksi tällaisia epäsuhtia on olemassa, ja mitä toimenpiteitä komissio aikoo toteuttaa varmistaakseen, että irlantilaisilta kuluttajilta ei veloiteta kiskurihintoja?

Pedro Solbes Miran komission puolesta antama vastaus

(16. syyskuuta 2002)

Eurostatin alustavat vuoden 2000 ostovoimapariteettiluvut, jotka julkaistaan piakkoin, osoittavat Irlannin olevan aggregoidulla tasolla vain noin 6 prosenttia kalliimpi kuin Ranska (yksityiset kulutusmenot).

Elintarvikkeiden ja alkoholittomien juomien osalta hinnanero on 3 prosenttia (Irlanti on kalliimpi).

Tämän prosenttiluvun ja arvoisan parlamentin jäsenen tarkoittamassa Retail Intelligencen raportissa esitetyn 23 prosentin välinen ero johtuu kyseisen tutkimuksen toteutustavasta.

Eurostat on analysoinut Irlannin kansallisen tilastolaitoksen avustuksella Retail Intelligencen raportin, josta se esittää seuraavat varaumat:

1. Hinnat kerättiin ainoastaan Dublinista ja St. Tropez'sta. Paikkakunnat eivät todennäköisesti ole näitä kahta maata tilastollisesti edustavia.

2. Hinnat kerättiin vain yhdestä vähittäismyymälästä molemmissa maissa. Hintatiedot olisi kuitenkin kerättävä kaikkia vähittäismyymälöitä edustavasta otoksesta.

3. Ostoskorin 40 elintarviketta on aivan liian pieni määrä ollakseen maan kotitalouksien kulutusmenojen mallia edustava. Eurostatin koordinoimien virallisten tietojen tuottamiseen käytettävä vertailukelpoinen ja edustava ostoskori sisältää yli 500 pelkästään juomiin ja elintarvikkeisiin kuuluvaa hyödykettä. Retail Intelligencen valitsemat ostoskorin painot eivät myöskään ole Irlannin kulutusmalleja edustavia. Ostoskorin menoista esimerkiksi noin 41 prosenttia osoitettiin elintarvikkeisiin ja alkoholittomiin juomiin ja 44 prosenttia alkoholijuomiin. Irlannin todelliset kotitalouksien menot jakautuvat siten, että elintarvikkeiden ja alkoholittomien juomien osuus on noin 14 prosenttia ja alkoholijuomien noin 3 prosenttia.

Yleensä tietyissä kaupoissa myytävien yksittäisten hyödykkeiden vertailussa kysynnän ja tarjonnan paikalliset olosuhteet voivat johtaa suuriin hinnaneroihin eri maissa ja toisinaan jopa maiden sisällä. Kuitenkin siinä tapauksessa, että verrataan suuren hyödykemäärän sisältäviä ostoskoreja ja otetaan huomioon paikalliset kulutusmallit, maiden väliset hinnanerot ovat tavallisesti paljon pienemmät.

4. Alkoholijuomien suuri osuus ostoskorissa noin 15 kertaa suurempi määrä suhteessa keskimääräisiin kotitalouksien kulutusmenoihin Irlannissa on pääasiallinen syy liian suureen hinnaneroon Ranskan ja Irlannin välillä, koska alkoholijuomat ovat Irlannissa huomattavasti kalliimpia kuin Ranskassa, mikä johtuu etenkin verojen ja tullien eroista.

Eurostatin ostovoimapariteettilukuihin perustuvaa Irlannin ja Ranskan välistä hintatasojen eroa tukee viime vuonna toteutettu kokeiluhanke, jossa käytettiin supermarketeista saatuja sähköisiä tietoja yksittäisten merkkituotteiden vertailuun eri maiden kesken. Vaikka tutkimuksessa vertailtu ostoskori ei ole edustava, sen vertailukelpoisuus taataan keskittymällä tunnettuihin kansainvälisiin merkkituotteisiin, joita on saatavilla kaikkialla EU:n alueella. Tätä tutkimusta koskevia tietoja on julkaistu Eurostatin Consumers in Europe -julkaisussa ja kymmenennessä sisämarkkinoiden tulostaulussa.